Бүген Тинчурин театрында «Ефәк баулы былбыл кош» спектакленең премьерасы тәкъдим ителәчәк (ФОТО)

	Бүген кич К.Тинчурин исемендәге Татар дәүләт драма һәм комедия театрында тамашачыларга сезонның беренче премьерасы — күренекле татар язучысы һәм драматургы Аяз Гыйләҗев әсәре буенча куелган «Ефәк баулы былбыл кош» спектакле тәкъдим ителәчәк. Спектакль Аяз Гыйләҗевның тууына 90 ел тулу уңаеннан сәхнәләштерелә. «Ефәк баулы былбыл кош» – традицион татар театры кануннары буенча куелган классик мелодрама.	 Әсәрне театрның баш режиссеры — Россиянең атказанган артисты, Татарстанның атказанган сәнгать эшлеклесе Рәшит Заһидуллин сәхнәгә куя.  Рәссамы – ТРның атказанган сәнгать эшлеклесе Наилә Кумысникова, композиторы – РФнең атказанган мәдәният хезмәткәре Мәсгут Имашев. Хормейстер - Алия Хәмзина.

Спектакльдә Россиянең атказанган, Татарстанның халык артисткасы Исламия Мәхмүтова, Татарстанның халык артисты Илгизәр Хәсәнов, Татарстанның атказанган артистлары Люция Галләмова, Сәлим Мифтахов, Лилия Мәхмүтова һәм яшь артистлар Лилия Камалиев, Айдар Фәтхрахманов катнаша. Аяз Гыйләҗевнең «Ефәк баулы былбыл кош» әсәре Тинчурин театрында 1982 елда режиссер Равил Тумашев тарафыннан куела һәм зур уңыш белән бара.

Спектакльдә вакыйгалар табигатьнең гүзәл почмагында – ямьле күл буенда бара. Биредә ветераннар өчен картлар интернат-йорты урнашкан. Анда тәрбияләнүчеләрне язмыш төрле юллар белән шунда китергән. Күбесе кайчандыр шау-шулы зур гаиләләре белән яшәгән бу өлкәннәрнең барысын да ялгызлык берләштерә. Әлбәттә, дәүләт аларны ташламый – картлык көннәрендә сыеныр урын һәм ашау-эчү белән тәэмин итә. Ләкин адәм баласына яшәр өчен ипи генә җитми, аңа якыннарының күңел җылысы, гаилә кирәк. Хөкүмәт йортында тәрбияләнүчеләргә әнә шулар җитми. Кемдер гаиләсен сугыш елларында югалткан, икенче берәүләр балалары исән булып та ятим калган. Төп каһарман Рәшидәнең дә кайчандыр үз гаиләсе булган. Әмма, өч улы сау-сәламәт була торып та, ул бүген гомер көзен картлар йортында уздырырга мәҗбүр.

Кайсы яманрак: якыннарыңны югалтып, караучысыз калумы, әллә балаларың булып та, аянычлы картылыгыңны ялгыз каршылаумы? Мәхәббәт, изгелек һәм мәрхәмәтлелек кебек мәңгелек кыйммәтләр белән сугарылган әлеге спектакль шушы сорауларга җавап эзли.             
	---	
Тинчурин театры

	№ --- | 25.11.2016	


